Det var kæmpestort, da Lyngså i 1988 vandt det danske mesterskab i damehåndbold. En af de bærende kræfter på det daværende guldhold, var den nu afdøde Connie Nepper. Hun døde af kræft 24. september 2021 på Hospice Vendsyssel i en alder af 55 år.  Inden sin død besluttede den tidligere guldvinder sig for, at hun ville donere sine seks medaljer til Lyngså BK. Medaljerne har fået sin egen pokalmontre, og denne vil blive afsløret ved et arrangement i Lyngså BK's klubhus lørdag 21. maj, hvor flere af spillerne fra klubbens storhedstid vil deltage. Medaljer tre år i træk Conni Nepper - som dengang hed Conni Pedersen - var én af holdets store stjerner, da Lyngså BK i 1988 vandt DM-guld foran Rødovre og GOG. Året før blev det til DM-sølv, og i 1990 lykkedes det landsbyklubben at vinde DM-bronze. Tre år i træk - fra 1986 til 1988 - vandt Lyngså BK desuden pokalturneringen efter finalesejre over IF AIA/Tranbjerg, Rødovre HK og FIF. Billedet i toppen af artiklen er taget umiddelbart efter pokalfinalen i 1988 - altså året, hvor Lyngså BK også vandt DM-guld. Ni af spillerne er tilmeldt arrangementet lørdag 21. maj klokken 13.00 i Lyngså BK's klubhus. Ifølge Kanal Frederikshavn vil de tidligere ledere deltage ved arrangementet. Heriblandt cheftræner Preben Leth Pedersen og assistenttræner Morten Arvidsson.

Referat:
Conni Nepper har i forbindelse med sin sygdom og død valgt at donere sine medaljer til Lyngså Boldklub.